Net 6 ramp-Bulle oor ná Mitchell snoeiskêr vatJohn Mitchell (Foto: YouTube) Net ses van die Blou Bulle se opdrafspan wat rampspoedig met 15-51 teen die Pumas verloor het, het oorleef vir Vrydag se Curriebekerbotsing teen Griekwas, nadat die nuwe afrigter, John Mitchell, met die snoeiskêr ingespring het. Die gewese afrigter van die Amerikaanse Arende, sê in ʼn verklaring, wat in Pretoria uitgereik is, hy wil nuwe spelers wedstrydkans gee, en het nog geensins tou opgegooi wat die res van die seisoen betref nie. “Ons ontwikkel nog ʼn span. Ons het ʼn nuwe spelstyl en filosofie aanvaar… maar dis ʼn omvattende opknapping wat tyd sal verg.” Die halfdosyn wat oorbly, is die stut Lizo Gqoboka, die slot Ruben van Heerden, die flank Jannes Kirsten, die agsteman Nick de Jager, die senter JT Jackson en die heelagter Warrick Gelant. Slegs Van Heerden en De Jager het in al die Bulle se Curriebekerwedstryde tot dusver die seisoen gespeel. In die vaste vyf is Gqoboka se nuwe voorrymaats Dayan van der Westhuizen (vaskopstut) en Edgar Marutlulle (haker), terwyl Aston Fortuin sy Curriebekerbuiging in die beseerde Abongile Nonkontwana se plek op slot maak. Shaun Adendorff, wat die beseerde Boom Prinsloo op flank vervang, is die enigste nuwe losvoorspeler. Die gewese A-o.20-speler Ivan van Zyl en die Springbok Marnitz Boshoff is die nuwe skakelpaar in André Warner en Joshua Stander se plek, in ʼn agterlyn wat op papier nogal indrukwekkend lyk. Johnny Kotzé is JT Jackson se nuwe sentermaat, en Rabs Maxwane en Duncan Matthews – wat albei van beserings herstel het – is die nuwe vleuels. Die Ugandees gebore losvoorspeler Tim Ugaba, ʼn Olimpiese Blitsbok van die Kings af, sal na verwagting sy Bulle-buiging van die bank af maak. Nóg ʼn Blitsbok en SA o.20-speler, Stedman Gans, wat op bystand vir die bank is, kan die blou trui die eerste keer oor die kop trek. 15. Warrick Gelant, 14. Duncan Matthews, 13. Johnny Kotzé, 12. JT Jackson, 11. Rabs Maxwane, 10. Marnitz Boshoff, 9. Ivan van Zyl, 8. Nick de Jager (kaptein), 7. Jannes Kirsten, 6. Shaun Adendorff, 5. Ruben van Heerden, 4. Aston Fortuin, 3. Dayan van der Westhuizen, 2. Edgar Marutlulle, 1. Lizo Gqoboka. Bank: 16. Johan Grobbelaar, 17. Matthys Basson, 18. Jano Venter, 19. Tim Agaba, 20. André Warner, 21. Tony Jantjies/Tinus de Beer, 22. Franco Naudé/Stedman Gans.